text: To regionale DR-chefer siger farvel 
  18 september 2018 kl. 13.27
  Begge har grebet muligheden for en fratrædelsesordning.
  Selv om dagens besparelser i DR ikke betyder afskedigelser på P4 Trekanten og P4 Syd, så trækker dagen alligevel ændringer med sig. Begge stationschefer har grebet muligheden og taget imod en fratrædelsesordning.
  I Vejle forlader redaktionschef Søren Lindbjerg sin stilling på P4 Trekanten, og ved årsskiftet siger Kirsten Elley farvel til sit job som redaktionschef for P4 Syd.
  I modsætning til mange andre afdelinger i DR undgår de regionale afdelinger fyringer. Tværtimod er det planen at styrke den regionale journalistik på de landsdækkende DR-platforme. Det sker ved, at DR opretter en ny indlandsredaktion med hovedsæde i Århus.
  
  